b'\n_START_ARTICLE_\nBerliner FC Dynamo\n_START_SECTION_\nHistoria\n_START_PARAGRAPH_\nVuonna 1949 Stasi perusti seuran nimelt\xc3\xa4 Sportgemeinschaft der Volkspolizei Berlin, jota pidet\xc3\xa4\xc3\xa4n Berliner FC Dynamon edelt\xc3\xa4j\xc3\xa4n\xc3\xa4. Seuran edustusjoukkue pelasi aluksi kaupunkisarjaa Stadtliga Berliniss\xc3\xa4. Vuonna 1953 Potsdamin ja Volkspolizei Berlinin joukkueet yhdistyiv\xc3\xa4t, jonka j\xc3\xa4lkeen joukkue seura sai Potsdamin paikan DDR-Ligassa. Samalla joukkue siirtyi pelaamaan SV Dynamon lipun alle. Kaudella 1953\xe2\x80\x931954 joukkue sijoittui kuitenkin sarjan viimeiseksi ja putosi kolmanneksi korkeimmalle sarjatasolle._NEWLINE_Vuonna 1954 Dynamo Dresden m\xc3\xa4\xc3\xa4r\xc3\xa4ttiin siirtym\xc3\xa4\xc3\xa4n maan p\xc3\xa4\xc3\xa4kaupunkiin, ja uuden seuran nimeksi otettiin SC Dynamo Berlin. Samalla uusi seura sai Dynamo Dresdenin sarjapaikan. Pian t\xc3\xa4m\xc3\xa4n j\xc3\xa4lkeen seura alkoi saavuttamaan menestyst\xc3\xa4 voittamalla FDGB-Pokalin vuonna 1959. Vuotta my\xc3\xb6hemmin SC Dynamo oli DDR-Oberligan toinen. Vuonna 1966 seura p\xc3\xa4\xc3\xa4tti eriytt\xc3\xa4\xc3\xa4 jalkapallotoiminnan, jolloin syntyi Berliner FC Dynamo. Joukkue pelasi pitk\xc3\xa4\xc3\xa4n ilman suurempaa menestysta p\xc3\xa4\xc3\xa4sarjan keskikastissa, mutta putosi kaudella 1966\xe2\x80\x931967 sarjasta yhden kauden ajaksi._NEWLINE_1970\xe2\x80\x93luvulla Dynamo palasi tauon j\xc3\xa4lkeen pokaalitaistoihin ja oli vuonna 1971 FDGB-Pokalissa toinen. Kaudella 1971\xe2\x80\x931972 seura oli ensimm\xc3\xa4ist\xc3\xa4 kertaa mukana kansainv\xc3\xa4lisiss\xc3\xa4 jalkapallosarjoissa. Dynamo eteni heti cup-voittajien cupin v\xc3\xa4lieriin voitettuaan \xc3\x85tvidabergsin. V\xc3\xa4lieriss\xc3\xa4 seura h\xc3\xa4visi neuvostoliittolaiselle Dynamo Moskovalle rangaistuspotkukilpailun j\xc3\xa4lkeen. Vuosikymmenen lopulla joukkue voitti ensimm\xc3\xa4isen It\xc3\xa4-Saksan mestaruutensa. Mestaruuskaudella 1978\xe2\x80\x931979 Dynamo rikkoi my\xc3\xb6s Dynamo Dresdenin vanhan enn\xc3\xa4tyksen kauden alusta voitettujen ottelun m\xc3\xa4\xc3\xa4r\xc3\xa4ss\xc3\xa4. Euroopan Cupissa joukkue voitti kaudella 1979\xe2\x80\x931980 Nottingham Forestin, jolloin siit\xc3\xa4 tuli ensimm\xc3\xa4inen englantilaisseuran voittanut saksalaisjoukkue. Toisen osaottelun Nottingham tosin voitti maalein 1\xe2\x80\x933. My\xc3\xb6hemmin Nottingham voitti koko sarjan mestaruuden._NEWLINE_T\xc3\xa4m\xc3\xa4n j\xc3\xa4lkeen seura hallitsi It\xc3\xa4-Saksan jalkapalloilua voittaen mestaruuden my\xc3\xb6s vuosina 1980\xe2\x80\x931988. Kaudella 1982\xe2\x80\x931983 Dynamo ei h\xc3\xa4vinnyt ainoatakaan ottelua. 1980\xe2\x80\x93luvulla valtion puuttui useaan otteeseen pelien lopputuloksiin, jotka yritettiin saada Dynamon kannalta my\xc3\xb6nteisiksi. It\xc3\xa4-Saksan hajoamisen j\xc3\xa4lkeen seura yritti p\xc3\xa4\xc3\xa4st\xc3\xa4 eroon Stasi-imagostaan hankkimalla sponsoreita. My\xc3\xb6s seuran uudeksi nimeksi vaihdettiin FC Berlin. Seura osallistui Bundesliga-karsintoihin, muttei onnistunut ansaitsemaan paikkaansa vaan joutui aloittamaan Oberliga Nordostista. Vuonna 1999 Berlin voitti Berliner Landespokalin ja vaihtoi samana vuonna nimekseen BFC Dynamo. 2000\xe2\x80\x93luvun Dynamo on viett\xc3\xa4nyt Oberliga Nordissa ja Verbandsliga Berliniss\xc3\xa4.'